ഹോക്കിയിലെ വന്മതിലിന് സംസ്ഥാനത്തിന്റെ അംഗീകാരം ശ്രീജേഷിന് രണ്ട് കോടി രൂപയും ജോലിയില് പ്രമോഷനും നല്കി കേരള സര്ക്കാര് തിരുവനന്തപുരം: ടോക്കിയോ ഒളിമ്ബിക്സില് വെങ്കലം നേടിയ ഇന്ത്യന് ഹോക്കി താരവും ഗോള്കീപ്പറുമായ മലയാളക്കരയുടെ അഭിമാനം ശ്രീജേഷിന് പാരിതോഷികവും ജോലിയില് പ്രമോഷനും നല്കി ആദരിച്ച് കേരള സര്ക്കാര്. പി.ആര് ശ്രീജേഷിന് രണ്ട് കോടി രൂപ പാരിതോഷികം നല്കും. ജോലിയില് പ്രമോഷനും നല്കും. വിദ്യാഭ്യാസ വകുപ്പില് ഉദ്യോഗസ്ഥനായ ശ്രീജേഷിന് ജോയിന്റ് ഡയറക്ടറായാണ് സ്ഥാനക്കയറ്റം നല്കുന്നത്. ഒളിമ്ബിക്സില് പങ്കെടുത്ത മറ്റ് മലയാളികള്ക്ക് അഞ്ച് ലക്ഷം രൂപയും പാരിതോഷികം നല്കും. സംസ്ഥാന സര്ക്കാര് ശ്രീജേഷിന് പാരിതോഷികം നല്കാന് വൈകുന്നതിനെതിരെ വിവിധ കോണുകളില് നിന്ന് വിമര്ശനം ഉണ്ടായിരുന്നു. അതേസമയം വിഷയം സര്ക്കാര് മനപൂര്വം വൈകിക്കുന്നതല്ലെന്നും സംസ്ഥാനത്തിന്റെ സാമ്ബത്തികസ്ഥിതി മോശമാണെന്നും ക്യാബിനറ്റ് അംഗീകരിച്ച് വേണം പാരിതോഷികം പ്രഖ്യാപിക്കാനെന്നും മുന് കായികമന്ത്രിയും സിപിഎം നേതാവുമായ ഇ.പി ജയരാജന് അഭിപ്രായപ്പെട്ടു. ശ്രീജേഷിനുളള പാരിതോഷികം ബുധനാഴ്ച സഭയില് പ്രഖ്യാപിക്കുമെന്ന് കായികമന്ത്രി വി.അബ്ദുറഹിമാന് അറിയിച്ചിരുന്നു. ശ്രീജേഷിന് ഒരു കോടി രൂപ പാരിതോഷികം പ്രവാസി വ്യവസായിയും വിപിഎസ് ഗ്രൂപ്പ് ചെയര്മാനുമായ ഷംഷീര് വയലില് പ്രഖ്യാപിച്ചിരുന്നു. ലൂലു ഗ്രൂപ്പ് ചെയര്മാന് എം.എ യൂസഫലിയുടെ മകള് ഷബീനയുടെ ഭര്ത്താവും കൊച്ചിയിലെ പ്രശസ്ത ആശുപത്രിയായ വി.പി.എസ് ലേക്ഷോറിന്റെ എം.ഡിയുമാണ് ഷംഷീര്. ഹോക്കി ടീമംഗങ്ങള്ക്ക് ഹരിയാന സര്ക്കാര് ഒരുകോടി രൂപ പാരിതോഷികം പ്രഖ്യാപിച്ചിരുന്നു. കേരള ഹോക്കി ഫെഡറേഷന് ശ്രീജേഷിന് അഞ്ച് ലക്ഷം രൂപ നല്കുമെന്ന് അറിയിച്ചു. കൈത്തറി മുണ്ടും ഷര്ട്ടും ശ്രീജേഷിന് നല്കാന് സര്ക്കാര് മുന്പ് തീരുമാനമെടുത്തിരുന്നു.